2018/0247 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o Instrumentu za predpristopno pomoč (IPA III) za obdobje 2021–2027



(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2018) 465 final – 2018/0247 COD) 14. junij 2018 Datum mnenja Odbora regij Datum mnenja Evropskega ekonomsko-socialnega odbora 6. december 2018 12. december 2018 Datum dogovora Odbora stalnih predstavnikov o delnem pogajalskem mandatu 19. marec 2019 Datum stališča Evropskega parlamenta (poročilo) 27. marec 2019 Datum trialoga 1 12. december 2019 Datum trialoga 2 12. junij 2020 Datum dogovora Odbora stalnih predstavnikov o dopolnjenem delnem pogajalskem mandatu 28. oktober 2020 Datum trialoga 3 4. december 2020 Datum trialoga 4 (zadnji trialog) 2. junij 2021 Datum političnega dogovora v Odboru stalnih predstavnikov 30. junij 2021 Datum, ko je Odbor za zunanje zadeve Evropskega parlamenta glasoval za sprejetje kompromisnega dogovora 1. julij 2021 Datum sprejetja stališča Sveta v prvi obravnavi 7. september 2021

2.Cilj predloga Komisije

Instrument za predpristopno pomoč (IPA III) je ključni element nabora orodij Unije za sodelovanje z Zahodnim Balkanom in Turčijo v okviru večletnega finančnega okvira za obdobje 2021–2027.

Splošni cilj IPA III je podpreti Republiko Albanijo, Bosno in Hercegovino, Islandijo, Kosovo, Črno goro, Republiko Severno Makedonijo, Republiko Srbijo in Republiko Turčijo pri sprejemanju in izvajanju političnih, institucionalnih, pravnih, upravnih, socialnih in gospodarskih reform, ki so potrebne, da bi te upravičenke spoštovale vrednote Unije in se postopno uskladile s pravili, standardi, politikami in praksami (v nadaljnjem besedilu: pravni red) Unije z namenom prihodnjega članstva v Uniji, kar bi prispevalo k vzajemni stabilnosti, varnosti, miru in blaginji.

Instrument IPA III ima naslednje specifične cilje:

(a) okrepiti pravno državo, demokracijo, spoštovanje človekovih pravic in temeljnih svoboščin, tudi s spodbujanjem neodvisnega sodstva, okrepljene varnosti in boja proti korupciji in organiziranemu kriminalu, spoštovanjem mednarodnega prava, svobode medijev in akademske svobode, spodbudnim okoljem za civilno družbo ter spodbujanjem nediskriminacije in strpnosti; zagotavljati spoštovanje pravic pripadnikov manjšin in spodbujati enakosti spolov ter izboljšanje upravljanja migracij, vključno z upravljanjem meja in bojem proti nedovoljenim migracijam, pa tudi obravnavanjem prisilnega razseljevanja;

(b) povečati učinkovitost javne uprave ter podpreti preglednost, strukturne reforme in dobro upravljanje na vseh ravneh, tudi na področju javnih naročil ter državne pomoči;

(c) oblikovati pravila, standarde, politike in prakse upravičenk iz Priloge I v skladu s pravili, standardi, politikami in praksami Unije ter utrditi regionalno sodelovanje, spravo in dobre sosedske odnose ter medosebne stike in strateško komunikacijo;

(d) okrepiti gospodarski in socialni razvoj ter kohezijo, s posebnim poudarkom na mladih, vključno s kakovostnimi politikami izobraževanja in zaposlovanja, s podpiranjem naložb in razvoja zasebnega sektorja s poudarkom na malih in srednjih podjetjih (MSP) ter kmetijstvu in razvoju podeželja;

(e) okrepiti varstvo okolja, povečati odpornost na podnebne spremembe, pospešiti prehod na nizkoogljično gospodarstvo, razviti digitalno gospodarstvo in družbo ter okrepiti trajnostno povezljivost v vseh njenih razsežnostih;

(f) podpirati teritorialno kohezijo in čezmejno sodelovanje prek kopenskih in morskih meja, vključno z nadnacionalnim in medregionalnim sodelovanjem.